钦定古今图书集成/理学汇编/学行典/第068卷 > 朱子全书 > 《论邪正》刘敞
## 钦定古今图书集成/理学汇编/学行典/第068卷 > 朱子全书 > 《论邪正》刘敞

臣伏以“驭臣之道，在分别邪正，正臣当亲而近之，邪
臣当疏而远之。至于天下之人，亦皆以此窥朝廷。若
正臣聚于朝，则奸雄屏息，治平可望；若邪臣聚于朝，
则侥幸竞进，倾败可待。二者不可不深察也。”臣伏睹
朝廷太平积久，贤能众多，然其闲邪正，亦杂有之。或
爱君忧国，非公正不发愤；或朋党比周，背公树私。亦
有循默自守，不能为善，又不敢为恶。陛下临御三十
馀年矣，以上圣之姿，监群下所为固无遁形，固无隐
情，然犹可戒谨者，在此而已。凡正臣常难进而易退，
邪臣常易进而难退。何以言之？正臣者唯义所在，言
则逆君之耳，是所以难进也；言或不同，不欲自显，因
事而去，是所以易退也；邪臣者唯利“所在，言则逢君
之欲，是所以易进也。行虽恶不顾礼义，名虽丑不知
愧耻，患失之耳，是所以难退也。此两臣者，愿陛下参
伍观之，毋使当亲者疏，当疏者亲，则朝廷尊荣而社
稷安矣。近者翰林侍读学士吕溱、枢密直学士蔡襄
继出典郡，今又闻御史中丞孙抃、翰林学士欧阳修、
知制诰贾黯、翰林韩绛并乞补外。”此其等人，皆有直
质，无留心议论，不阿执政，有益当世者也。诚不宜许
之，使四方有以窥朝廷，而奸佞侥幸之雄，因而竞起，
此则分别邪正之一端也。臣以孤拙，沗官侍从，日夜
思维，无以少裨聪明，恐陛下忽于正臣之易退，而忘
左右前后直道之容也。不胜其愚，谨献所闻，唯赐采
择之。